MUITINĖS DEPARTAMENTO

PRIE LIETUVOS RESPUBLIKOS FINANSŲ MINISTERIJOS

GENERALINIS DIREKTORIUS

ĮSAKYMAS

DĖL LEIDIMŲ NAUDOTI SPECIALIAS PLOMBAS IŠDAVIMO TAISYKLIŲ IR REIKALAVIMŲ SPECIALIOMS PLOMBOMS PATVIRTINIMO

2017 m. birželio 16 d. Nr. 1B-501

Vilnius

Vadovaudamasis 2013 m. spalio 9 d. Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas (OL 2013 L 269, p. 1), su paskutiniais pakeitimais, padarytais Europos Parlamento ir Tarybos reglamentu (ES) 2016/2339 (OL 2016 L 354, p. 32), 233 straipsnio 4 dalies c punktu, 2015 m. liepos 28 d. Komisijos deleguotojo reglamento (ES) 2015/2446, kuriuo Europos Parlamento ir Tarybos reglamentas (ES) Nr. 952/2013 papildomas išsamiomis taisyklėmis, kuriomis patikslinamos kai kurios Sąjungos muitinės kodekso nuostatos (OL 2015 L 343, p. 1), su paskutiniais pakeitimais, padarytais 2016 m. balandžio 5 d. Komisijos deleguotuoju reglamentu (ES) 2016/651 (OL 2016 L 111, p. 1), 197 straipsniu, 2015 m. lapkričio 24 d. Komisijos įgyvendinimo reglamento (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL 2015 L 343, p. 558), su paskutiniais pakeitimais padarytais 2017 m. birželio 8 d. Komisijos įgyvendinimo reglamentu 2017/989 (OL 2017 L 149, p. 19), 317–318 straipsniais ir siekdamas reglamentuoti leidimų naudoti specialias plombas išdavimo tvarką,

t v i r t i n u pridedamus:

1.	Leidimų naudoti specialias plombas išdavimo taisykles.

2.	Reikalavimus specialioms plomboms.

Generalinis direktorius	Arūnas Adomėnas

PATVIRTINTA

Muitinės departamento prie Lietuvos Respublikos finansų ministerijos

generalinio direktoriaus

2017 m. birželio 16 d. įsakymu Nr. 1B-501

LEIDIMŲ NAUDOTI SPECIALIAS PLOMBAS IŠDAVIMO TAISYKLĖS

I SKYRIUS

BENDROSIOS NUOSTATOS

1. Leidimų naudoti specialias plombas išdavimo taisyklės (toliau – Taisyklės) nustato prašymo išduoti leidimą naudoti specialias plombas (toliau – prašymas) nagrinėjimo ir leidimo naudoti specialias plombas (toliau – leidimas) išdavimo tvarką.

2. Taisyklėse vartojamos sąvokos ir santrumpos:

2.1. Pareiškėjas – Sąjungos muitų teritorijoje įsisteigęs asmuo, Lietuvos Respublikos muitinei pateikęs nustatytos formos prašymą išduoti leidimą naudoti specialias plombas.

2.2. Reglamentas (ES) Nr. 952/2013 – 2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL 2013 L 269, p. 1), su paskutiniais pakeitimais, padarytais Europos Parlamento ir Tarybos reglamentu (ES) 2016/2339 (OL 2016 L 354, p. 32).

2.3. Reglamentas (ES) 2015/2446 – 2015 m. liepos 28 d. Komisijos deleguotasis reglamentas (ES) 2015/2446, kuriuo Europos Parlamento ir Tarybos reglamentas (ES) Nr. 952/2013 papildomas išsamiomis taisyklėmis, kuriomis patikslinamos kai kurios Sąjungos muitinės kodekso nuostatos (OL 2015 L 343, p. 1), su paskutiniais pakeitimais, padarytais 2016 m. balandžio 5 d. komisijos deleguotuoju reglamentu (ES) 2016/651 (OL 2016 L 111, p. 1).

2.4. Reglamentas (ES) 2015/2447 – 2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL 2015 L 343, p. 558), su paskutiniais pakeitimais padarytais 2017 m. birželio 8 d. Komisijos įgyvendinimo reglamentu 2017/989 (OL 2017 L 149, p.19).

3. Kitos Taisyklėse vartojamos sąvokos atitinka Taisyklių 2.2–2.4 papunkčiuose nurodytuose teisės aktuose ir Lietuvos Respublikos muitinės įstatyme vartojamas sąvokas.

4. Reglamento (ES) Nr. 952/2013 233 straipsnio 4 dalies c punkte numatyti leidimai naudoti specialias plombas išduodami, jei pareiškėjas atitinka Reglamento (ES) 2015/2446 191 straipsnio reikalavimus ir muitinė patvirtina prašyme suteikti leidimą nurodytas plombas.

II SKYRIUS

PRAŠYMO IŠDUOTI LEIDIMĄ NAUDOTI SPECIALIAS PLOMBAS SURAŠYMAS, PRIĖMIMAS IR REGISTRAVIMAS

5. Pareiškėjas, pageidaujantis gauti leidimą (2 priedas), pateikia rašytinį prašymą teritorinei muitinei, kurios veiklos zonoje yra laikomi arba prieinami pagrindiniai su specialių plombų naudojimu susiję registrai ir numatoma vykdyti bent dalį veiklos, susijusios su šių plombų naudojimu.

6. Prašymas turi būti pasirašytas juridinio asmens vadovo arba jo įgalioto asmens arba prašymą pateikiančio fizinio asmens ir nurodyta jo surašymo data.

7. Pareiškėjas gali pateikti prašymą, surašytą Prašymo išduoti leidimą naudoti specialias plombas pavyzdžio blanke (1 priedas).

8. Kartu su prašymu turi būti pateikta ši informacija ir dokumentai:

8.1. informacija apie pareiškėjo pasirengimą organizuoti specialių plombų apskaitą;

8.2. įgaliojimas, jei prašymą pasirašo pareiškėjo įgaliotas asmuo;

8.3. dokumentai, patvirtinantys, kad pareiškėjo pasirinkta naudoti speciali plomba atitinka nustatytus reikalavimus, arba informaciją, kad speciali plomba yra pripažinta kitoje Europos Sąjungos (toliau – ES) valstybėje narėje;

8.4. specialios plombos pavyzdys.

9. Teritorinė muitinė gavusi prašymą patikrina, ar:

9.1. prašyme nurodytas pareiškėjas ir prašymą dėl kitų supaprastintų procedūrų taikymo pateikęs asmuo sutampa;

9.2. prašymas atitinka Taisyklių 7 punkte nurodytą formą;

9.3. prašyme pateikta visa Taisyklių 6–8 punktuose reikalaujama informacija.

10. Teritorinė muitinė, nustačiusi, kad pareiškėjas pateikė visą Taisyklių 8 ir 9 punktuose nurodytą informaciją ir dokumentus, vadovaudamasi Reglamento (ES) Nr. 952/2013 22 straipsnio 2 dalimi, ir yra įvykdęs Reglamento (ES) 2015/2446 11 straipsnyje nustatytas sąlygas, nedelsdama, bet ne vėliau kaip per 30 dienų informuoja pareiškėją apie prašymo priėmimą ir priėmimo datą.

Jeigu teritorinė muitinė nustato, kad pateikta ne visa Taisyklių 7 ir 8 punktuose nurodyta informacija, ji informuoja pareiškėją ir nustato ne ilgesnį kaip 30 dienų terminą pateikti reikiamą informaciją. Šiuo atveju prašymo pateikimo diena laikoma paskutinės trūkstamos informacijos pateikimo diena.

11. Pareiškėjo prašymas nepriimamas, jei neįvykdyta bent viena Taisyklių 9.1–9.3 papunkčiuose išdėstyta sąlyga, reikalinga prašymui priimti, arba pareiškėjas nepateikia teritorinės muitinės prašomos papildomos informacijos per jos nustatytą laikotarpį.

12. Teritorinė muitinė, ketinanti priimti sprendimą prašymo nepriimti, apie tai informuoja pareiškėją raštu, nurodydama priežastis, dėl kurių prašymas negali būti priimtas, ir nustato jam 30 dienų terminą pareikšti savo nuomonę.

13. Priimtas prašymas išduoti leidimą registruojamas Prašymų ir leidimų naudoti specialias plombas žurnale (toliau – žurnalas) (3 priedas). Šis žurnalas gali būti pildomas ir kompiuteriniu būdu, naudojant šiam tikslui skirtą programinę įrangą.

14. Priimto prašymo leidimui gauti registravimo numerį sudaro 11 ženklų:

14.1. 1-asis ženklas – „P“;

14.2. 2–3-iasis ženklai – pareiškėjo prašymo įregistravimo metų paskutiniai du skaitmenys (pvz. 2017 m. pateiktas prašymas – „17“);

14.3. 4-asis ir 5-asis ženklai – prašymą priėmusios teritorinės muitinės kodo iš Muitinės įstaigų klasifikatoriaus, patvirtinto Muitinės departamento prie Lietuvos Respublikos finansų ministerijos generalinio direktoriaus 2009 m. birželio 25 d. įsakymu Nr. 1B-351 „Dėl Muitinės įstaigų klasifikatoriaus patvirtinimo“ (toliau – Muitinės įstaigų klasifikatorius), 3-iasis ir 4-asis ženklai;

14.4. 6–8-asis ženklai – „SSE“;

14.5. 9–11-asis ženklai – prašymo eilės numeris. Prašymai numeruojami nuosekliai, didėjimo tvarka, kiekvienais metais pradedant nuo „001“.

15. Už leidimo išdavimą atsakingas muitinės pareigūnas priimto prašymo numerį, datą ir kitus su prašymu susijusius duomenis įrašo žurnalo 1–5 skiltyse.

III SKYRIUS

PRAŠYMO NAGRINĖJIMAS, SPRENDIMO PRIĖMIMAS IR LEIDIMO NAUDOTI SPECIALIAS PLOMBAS IŠDAVIMAS

16. Teritorinė muitinė, priėmusi pareiškėjo prašymą, laikydamasi Reglamento (ES) Nr. 952/2013 22 straipsnio 3 dalyje ir Reglamento (ES) 2015/2446 13 straipsnio 1 dalyje nustatytų terminų ir kitų reikalavimų, patikrina Muitinės informacinės sistemos duomenų bazėse esančią informaciją apie pareiškėją, tikrina prašyme nurodytus duomenis ir informaciją bei jo atitikimą Reglamento (ES) Nr. 952/2013 39 straipsnio a, b ir d punktų ir Reglamento (ES) 2015/2446 191 straipsnio reikalavimams ir įvertinusi rezultatus:

16.1. patenkina prašymą, jeigu pareiškėjas atitinka leidimo išdavimui taikomus reikalavimus; arba

16.2. vadovaudamasi Reglamento (ES) Nr. 952/2013 22 straipsnio 3 dalimi ir Reglamento (ES) 2015/2446 13 straipsniu atideda prašymo nagrinėjimą ir raštu kreipiasi į pareiškėją, nurodydamas ne ilgesnį negu 30 dienų terminą pateikti papildomą informaciją, jeigu prašyme ir kartu su juo pateiktuose dokumentuose pateikta informacija neišsami ir (arba) jos nepakanka leidimui išduoti; arba

16.3. netenkina prašymo, jeigu pareiškėjas neatitinka leidimo išdavimui taikomų reikalavimų.

17. Prieš priimdama sprendimą netenkinti prašymo, teritorinė muitinė, vadovaudamasi Reglamento (ES) Nr. 952/2013 22 straipsnio 6 dalimi ir Reglamento (ES) 2015/2447 8 straipsnio 1 dalimi, raštu informuoja pareiškėją apie numatomą sprendimą ir jam suteikia galimybę per 30 dienų pareikšti savo nuomonę dėl numatomo sprendimo (vietoj rašytinio pranešimo gali būti siunčiamas sprendimo projektas su lydraščiu). Įvertinus pareiškėjo išdėstytus motyvus arba pasibaigus minėtam laikotarpiui, priimamas sprendimas, kurį ketinta priimti, arba ketinimų atsisakoma, pripažinus pareiškėjo išdėstytų motyvų pagrįstumą.

18. Leidimo išdavimo data turi būti nurodoma leidime. Vadovaujantis Reglamento (ES) 952/2013 22 straipsnio 4 dalimi leidimas įsigalioja nuo tos dienos, kurią pareiškėjas jį gauna arba laikomas gavusiu, ir galioja neribotą laiką.

19. Teritorinė muitinė išduotus leidimus registruoja Prašymų ir leidimų registracijos žurnale (3 priedas). Šiame žurnale taip pat nurodomi teritorinės muitinės sprendimai (jų numeriai ir priėmimo datos) dėl leidimų galiojimo sustabdymo ir atšaukimo.

20. Leidimo numerį sudaro 11 ženklų:

20.1. 1-asis ženklas – „L“;

20.2. 2-asis ir 3-iasis ženklai – leidimo išdavimo metų du paskutiniai skaitmenys (pvz. 2017 m. išduotas leidimas – „17“);;

20.3. 4-asis ir 5-asis ženklai – leidimą išdavusios teritorinės muitinės kodo iš Muitinės įstaigų klasifikatoriaus 3-iasis ir 4-asis ženklai;

20.4. 6–8-asis ženklai – „SSE“;

20.5. 9–11-asis ženklai – pareiškėjui išduoto leidimo eilės numeris. Leidimai numeruojami nuosekliai, didėjimo tvarka, kiekvienais metais pradedant nuo „001“.

21. Už leidimo išdavimą atsakingas muitinės pareigūnas išduoto leidimo numerį ir datą įrašo į žurnalo 6 ir 7 skiltį.

22. Leidimo 1-asis egzempliorius išduodamas pareiškėjui, 2-asis saugomas teritorinėje muitinėje.

IV SKYRIUS

LEIDIMO GALIOJIMO SUSTABDYMAS, SUSTABDYMO ATŠAUKIMAS IR LEIDIMO PRIPAŽINIMAS NETEKUSIU GALIOS

23. Vadovaudamasi Reglamento (ES) Nr. 952/2013 23 straipsnio 3 ir 4 dalimis ir Reglamento (ES) 2015/2446 16–18 straipsniais leidimą išdavusi teritorinė muitinė gali leidimo galiojimą sustabdyti, atšaukti jo sustabdymą ir (arba) leidimą pripažinti negaliojančiu.

24. Teritorinės muitinės sprendime dėl leidimo galiojimo sustabdymo nurodomos priežastys, dėl kurių galiojimas buvo sustabdytas, ir data, iki kurios pareiškėjas privalo jas pašalinti.

25. Leidimo galiojimas sustabdomas Taisyklių 23 punkte nurodytais pagrindais ar gavus informacijos iš kitų ES valstybių narių muitinių apie konkrečių specialių plombų atšaukimą ar netinkamumą muitinės reikmėms.

26. Teritorinė muitinė apie leidimo galiojimo sustabdymo pabaigą informuoja specialių plombų naudotoją.

27. Leidimo galiojimo sustabdymo metu naudoti specialias plombas draudžiama.

28. Jeigu teritorinė muitinė ketina pripažinti leidimą netekusiu galios, ji apie tai informuoja pareiškėją laikydamasi Taisyklių 17 punkto nuostatų.

29. Leidimas pripažįstamas netekusiu galios:

29.1. pareiškėjo prašymu;

29.2. jeigu specialių plombų naudotojas nebeatitinka Reglamento (ES) 2015/2446 191 straipsnyje nustatytų reikalavimų;

29.3. jeigu specialių plombų naudotojas per nustatytą leidimo galiojimo sustabdymo laiką nepašalina priežasčių, dėl kurių leidimo galiojimas buvo sustabdytas.

30. Muitinei priėmus sprendimą pripažinti leidimą netekusiu galios, asmens naudotos specialios plombos turi būti sunaikintos ir muitinei pateiktas sunaikinimo aktas.

V SKYRIUS

SPECIALIŲ PLOMBŲ ATITIKIMO REIKALAVIMAMS TIKRINIMAS

31. Teritorinė muitinė, atliekanti specialių plombų atitikimo nustatytiems reikalavimams tikrinimą, turi teisę pareiškėjo prašyti pateikti plombų gamintojo arba jo oficialaus atstovo atlikto plombų atitikimo nustatytiems Reikalavimams patvirtinimą arba atitikimą ISO tarptautiniam standartui Nr. 17712:2013 „Krovinių konteineriai. Mechaninės plombos“ (ang. „Freight containers – Mechanical Seals“) patvirtinančius dokumentus.

32. Jei pareiškėjo pateiktas specialias plombas plombų gamintojas arba jo oficialus atstovas patvirtino kaip atitinkančias ISO tarptautinį standartą Nr. 17712:2013 „Krovinių konteineriai. Mechaninės plombos“, laikoma, kad tokios plombos atitinka Reglamento (ES) 2015/2447 301 straipsnio 1 dalies reikalavimus.

33. Vadovaudamasi Reglamento (ES) 2015/2446 197 straipsnio 2 dalies nuostatomis, muitinė gali pripažinti kitos valstybės narės muitinės patvirtintas specialias plombas, jeigu pareiškėjas pateikia specialių plombų gamintojo ar jo oficialaus atstovo patvirtinimą dėl specialių plombų atitikimo Reikalavimams specialioms plomboms. Muitinė gali kreiptis į ES valstybės narės muitinę, patvirtinusią specialias plombas, dėl tai patvirtinančios informacijos gavimo.

VI SKYRIUS

BAIGIAMOSIOS NUOSTATOS

34. Leidimo turėtojas užtikrina savo lėšomis pakankamo specialių plombų kiekio įsigijimą ir tinkamą laikymą ir suteikia galimybę leidimą išdavusiai muitinei, vadovaujantis Reglamento (ES) 2015/2447 318 straipsnio nuostatomis, atlikti veiksmus, susijusius su specialiųjų plombų priežiūra.

35. Leidimo turėtojas nedelsdamas informuoja leidimą išdavusią teritorinę muitinę apie visus įvykius, susijusius su specialių plombų laikymu ir galimu netinkamu panaudojimu (specialių plombų vagystes, sugadinimą ir pan.).

36. Leidimo turėtojas veda specialių plombų apskaitą.

________________

PATVIRTINTA

Muitinės departamento prie

Lietuvos Respublikos finansų ministerijos

generalinio direktoriaus

2017 m. birželio 16 d. įsakymu Nr. 1B-501

REIKALAVIMAI SPECIALIOMS PLOMBOMS

1. Asmenų naudojamos specialios plombos turi turėti bent šias esmines charakteristikas ir atitikti technines charakteristikas:

1.1. Išlikti nepakitusios įprastai naudojant ir saugiai tvirtinamos.

1.2. Turinčios galimybę būti lengvai patikrintos ir identifikuotos.

1.3. Būti pagamintos taip, kad bet koks jų gedimo ar lūžimo pėdsakų pašalinimas paliktų plika akimi matomus pėdsakus.

1.4. Būti skirtos vienkartiniam naudojimui.

1.5. Plombų forma ir matmenys gali skirtis, priklausomai nuo naudojamo plombavimo būdo, tačiau matmenys turi būti tokie, kad užtikrintų plombos patikimumą ir plombos identifikavimo ženklai būtų lengvai įskaitomi.

1.6. Plombų identifikavimo ženklų turi būtų neįmanoma suklastoti ir atgaminti.

1.7. Plombos medžiaga turi būti atspari atsitiktiniam mechaniniam lūžimui ir užkirstų kelią klastojimui ar pakartotiniam panaudojimui.

1.8. Turėtų būti pažymėtos individualiu (unikaliu) identifikavimo ženklu, kurio pagrindu muitinė galėtų identifikuoti asmenį (įgaliotąjį siuntėją).

1.9. Plombos turi būti unikaliai sunumeruotos.

2. Muitinė gali pripažinti šias asmenų naudojamas specialias plombas:

2.1. atlaikančias 1000 kg jėgą („high security“ plombos);

2.2. atlaikančias 250 kg jėgą („security“ plombos).

3. Kiekviena speciali plomba turi būti pažymėta nesikartojančiu plombos numeriu, kurio:

3.1. 1–2-asis ženklai – „LT“;

3.2. kiti ženklai naudojami asmens nuožiūra, tačiau tarp jų turi būti ženklai, identifikuojantys leidimo turėtoją ir plombos eilės Nr.

__________________________

Leidimų naudoti specialias

plombas, išdavimo taisyklių

1 priedas

PRAŠYMAS

IŠDUOTI LEIDIMĄ NAUDOTI SPECIALIAS PLOMBAS

_________ Nr. _____________

(data)

_____________

(surašymo vieta)

1. Pareiškėjas	1a Prašymo registracijos Nr.
2. Pareiškėjo pateikti kiti prašymai Dėl įgaliotojo siuntėjo statuso suteikimo AEO	2a. Pareiškėjo gauti leidimai: Nr.___________ Nr.___________
3. Pagrindiniai apskaitos registrai Vieta Kita informacija	3a. Su specialiomis plombomis susiję registrai Vieta Kita informacija
4. Specialių plombų atitikimas Reikalavimams	4a. Specialių plombų gamintojo /kompetentingos įstaigos išvada, kad pateiktos specialios plombos pavyzdys atitinka 301 str. reikalavimus (ISO Nr. 17712:2013) Nr. ___________ __________(data).
5. Papildoma informacija (specialių plombų pavyzdžiai)*
Prašyme pateikti duomenys teisingi ir išsamūs Pareiškėjas (atstovas)__________________________________________________________________________ (pareigų pavadinimas) (parašas) (vardas ir pavardė)

* papildoma leidimo išdavimui svarbi informacija.

Leidimų naudoti specialias

plombas, išdavimo taisyklių

2 priedas

LEIDIMAS

NAUDOTI SPECIALIAS PLOMBAS

1. Leidimo turėtojas (pavadinimas arba vardas, pavardė, adresas, EORI kodas)	1a Leidimo Nr., data

1.

1b Prašymo registracijos Nr., data
2 Specialių plombų aprašas ¹	2a Pastabos ²
3 Papildoma informacija ³

¹ trumpai aprašoma speciali plomba, nurodoma jos medžiaga, charakteringi bruožai, spalva ir pan.;

² kita aktuali informaciją apie išduotą leidimą (naudotinų plombų kiekis ir pan.);

³ kita.

Leidimų naudoti specialias

plombas, išdavimo taisyklių

3 priedas

PRAŠYMŲ IR LEIDIMŲ NAUDOTI SPECIALIAS PLOMBAS REGISTRACIJOS ŽURNALAS

Eil. Nr.	Prašymo priėmimo data	Prašymo registracijos numeris	Pareiškėjas (EORI kodas, pavadinimas, adresas,)	Kontaktinis asmuo (vardas ir pavardė, telefonas, e. paštas)	Leidimo išdavimo data	Leidimo numeris	Sprendimai dėl leidimo papildymo, galiojimo sustabdymo, atšaukimo	Pastabos
1.	2.	3.	4.	5.	6.	7.	8.	9.